REGULAMENTUL (UE) 2022/1435 AL COMISIEI

din 26 august 2022

de modificare a anexelor II și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor carbonat de calciu, dioxid de carbon, ciprodinil și hidrogenocarbonat de potasiu din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime de reziduuri (LMR) pentru ciprodinil au fost stabilite în anexa II la Regulamentul (CE) nr. 396/2005. Carbonatul de calciu, dioxidul de carbon și hidrogenocarbonatul de potasiu sunt incluse în anexa IV la Regulamentul (CE) nr. 396/2005.

(2) La 14 decembrie 2021, Comisia Codex Alimentarius a adoptat o nouă limită maximă de reziduuri Codex (CXL) pentru ciprodinil în soia (2).

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (3), în situația în care există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care aceste standarde sau părțile lor relevante ar fi mijloace ineficiente sau inadecvate pentru îndeplinirea obiectivelor legitime ale legislației privind alimentele sau a cazurilor în care există o justificare științifică sau a cazurilor în care ele ar avea drept rezultat un nivel de protecție diferit față de cel determinat ca fiind adecvat în Uniune. În plus, în conformitate cu articolul 13 litera (e) din regulamentul respectiv, Uniunea trebuie să promoveze coerența dintre standardele tehnice internaționale și legislația alimentară, asigurându-se, în același timp, că nivelul ridicat de protecție adoptat în Uniune nu este diminuat.

(4) Autoritatea Europeană pentru Siguranța Alimentară (denumită în continuare „autoritatea”) a evaluat CXL propusă pentru ciprodinil în soia și a concluzionat că aceasta este sigură pentru consumatorii din Uniune (4), iar Uniunea nu a prezentat rezerve (5) (6) Comitetului Codex pentru reziduurile de pesticide cu privire la această propunere de CXL.

(5) Prin urmare, este adecvat să se includă această CXL în Regulamentul (CE) nr. 396/2005 ca LMR.

(6) Carbonatul de calciu, dioxidul de carbon și hidrogenocarbonatul de potasiu au fost incluse temporar în anexa IV la Regulamentul (CE) nr. 396/2005, în așteptarea finalizării evaluării lor fie în temeiul Directivei 91/414/CEE a Consiliului (7), fie în temeiul Regulamentului (CE) nr. 1107/2009 al Parlamentului European și al Consiliului (8) și în așteptarea revizuirii lor în conformitate cu articolul 12 din Regulamentul (CE) nr. 396/2005. În contextul cererilor de reînnoire a aprobării acestor substanțe în temeiul Regulamentului (CE) nr. 1107/2009, autoritatea a emis concluzii privind evaluarea inter pares a riscului utilizării ca pesticid a carbonatului de calciu (9), a dioxidului de carbon (10) și a hidrogenocarbonatului de potasiu (11). Pe baza concluziilor menționate ale autorității, nu sunt necesare LMR-uri pentru carbonatul de calciu, dioxidul de carbon și hidrogenocarbonatul de potasiu. Prin urmare, este adecvat ca substanțele respective să continue să fie incluse în anexa IV la Regulamentul (CE) nr. 396/2005 (12).

(7) Pe baza raportului științific și a concluziilor autorității și ținând seama de factorii relevanți pentru subiectul în discuție, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(8) Prin urmare, Regulamentul (CE) nr. 396/2005 trebuie să fie modificat în consecință.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 26 august 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Raportul celei de-a 44-a sesiuni a Comisiei Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf

(3) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(4) Scientific support for preparing an EU position in the 52nd Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 52-a sesiuni a Comitetului Codex privind reziduurile de pesticide (CCPR)]. EFSA Journal 2021;19(8):6766.

(5) Observații formulate de Uniunea Europeană pe marginea Codex CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf

(6) Report of the 52nd session of the Codex Committee on Pesticide Residues REP21/PR (Raportul celei de a 52-a sesiuni a Comitetului Codex privind reziduurile de pesticide REP21/PR): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(8) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(9) EFSA (Autoritatea Europeană pentru Siguranța Alimentară), 2021. Conclusion on the peer review of the pesticide risk assessment of the active substance calcium carbonate (Concluzia evaluării inter pares a riscului utilizării ca pesticid a substanței active carbonat de calciu). EFSA Journal 2021;19(4):6500.

(10) EFSA (Autoritatea Europeană pentru Siguranța Alimentară), 2021. Conclusions on the peer review of the pesticide risk assessment of the active substance carbon dioxide (Concluziile evaluării inter pares a riscului utilizării ca pesticid a substanței active dioxid de carbon). EFSA Journal 2021;19(6):6605.

(11) EFSA (Autoritatea Europeană pentru Siguranța Alimentară), 2021. Conclusion on the peer review of the pesticide risk assessment of the active substance potassium hydrogen carbonate (Concluzia evaluării inter pares a riscului utilizării ca pesticid a substanței active hidrogenocarbonat de potasiu). EFSA Journal 2021;19(5):6593.

(12) EFSA (Autoritatea Europeană pentru Siguranța Alimentară), 2022. Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Declarație privind substanțele active din pesticide care nu necesită o evaluare a limitelor maxime de reziduuri existente în temeiul articolului 12 din Regulamentul (CE) nr. 396/2005). EFSA Journal 2022, 20(01):7061.